Príloha č. 7 vyhlášky č. 151/1988 Zb.

Zdravotné postihnutia odôvodňujúce a vylučujúce prijatie do ústavov

A Zdravotne postihnutia, ktoré odôvodňujú prijatie do ústavov

	(1) Zdravotný stav, ktorý odôvodňuje prijatie do ústavov pre telesne postihnutú mládež a telesne postihnutých dospelých občanov, je daný predovšetkým postihnutím motorických funkcií v ktorejkoľvek ich zložke, ktoré robí postihnutého čiastočne, prevažne alebo úplne bezvládnym alebo nesebestačným a kde nie je ťažšie postihnutie v psychickej sfére. Ide najmä o tieto stavy:
a) závažné vrodené ortopedické chyby vyžadujúce použitie najmä zložitých ortopedických pomôcok,
 
b) závažné vrodené chyby a ochorenia neurologického charakteru s väčším výpadom inervácie najmä motorickej, v oblasti chrbtice, končatín a zvieračov,
 
c) závažné vrodené a trvalé defekty a chyby chirurgického charakteru, ktoré neboli operačným zákrokom ovplyvnené alebo sú neovplyvniteľné, vyžadujúce špeciálny režim ošetrovania,
 
d) dedičné, systémové, metabolické a endokrinné ochorenia s postihnutím nosného a pohybového a nervového systému so značne obmedzenou funkciou, čiastočne korigovateľnou ortopedickými pomôckami,
 
e) stavy po úrazoch alebo zápaloch akejkoľvek etiológie ortopedického alebo neurologického charakteru s ťažkou anatomickou a funkčnou poruchou, liečbou a rehabilitáciou už podstatnejšie neovplyvniteľnou, vrátane imobility,
 
f) stavy po neurologických a ortopedických operačných zákrokoch, najmä s motorickým deficitom väčšieho rozsahu, značne obmedzujúcom alebo znemožňujúcom sebaobsluhu vrátane imobilných,
 
g) vrodené syndrómy postihujúce niekoľko systémov so značne sťaženou sebaobsluhou.
 
	(2) Postihnutím, ktoré odôvodňuje prijatie do ústavov pre zmyslovo postihnutých dospelých občanov, je také postihnutie funkcií senzorických (predovšetkým zraku a sluchu), ktoré spôsobuje značné obmedzenie alebo stratu orientácie a bežného dorozumievania; tým robí postihnutého spravidla závislým na pomoci inej osoby pri niektorých nevyhnutných životných úkonoch.
 
	(3) Postihnutím, ktoré odôvodňuje prijatie do ústavov pre mentálne postihnutú mládež a mentálne postihnutých dospelých občanov, je také, ktoré spôsobuje obmedzenie alebo stratu vzdelávateľnosti, prípadne vychovávateľnosti, a vyžaduje pomoc, najmä dohľad inej osoby pri niektorých hlavných alebo nevyhnutných životných úkonoch.
 
B Zdravotné postihnutia, ktoré vylučujú prijatie do ústavov
 
	(1) Do ústavov pre telesne, zmyslovo alebo mentálne postihnutých nemožno prijať takých občanov, ktorí síce spĺňajú podmienky, v čase prijatia vyžaduje však ich zdravotný stav liečenie v lôžkovom ústave národného zdravia. Ide najmä o tieto zdravotné postihnutia:
a) infekčné a parazitárne choroby všetkých druhov a štádií, keď chorý môže byť zdrojom nákazy,
 
b) tuberkulóza s výnimkou štádií PIII a MIII a ďalších stabilizovaných a inaktívnych foriem; potvrdenie vydá príslušný odborný lekár ústavu národného zdravia,
 
c) zhubné novotvary všetkých typov a lokalizácií, pokiaľ neuplynuli aspoň tri roky od ukončenia komplexnej liečby a ak v čase podania žiadosti o prijatie do ústavu boli komplexným vyšetrením zistené metastázy,
 
d) psychózy a psychické poruchy, pri ktorých môže pacient ohrozovať seba i druhých, prípadne jeho správanie znemožňuje spolunažívanie v kolektíve,
 
e) chronický alkoholizmus a iné závažné toxikománie, pokiaľ nedošlo k likvidácii návyku, čo má byť doložené potvrdením príslušného odborného lekára-psychiatra ústavu národného zdravia pri rešpektovaní lehôt určených pokynom hlavného odborníka pre psychiatriu Ministerstva zdravotníctva a sociálnych vecí SSR,
 
f) choroby srdcové a cievne v štádiu dekompenzácie a ich komplikácie vedúce k výraznému obmedzeniu pohyblivosti.
 
	(2) Vo výnimočných prípadoch môže povoliť výnimku z kritérií uvedených v odseku 1 národný výbor, ktorý rozhoduje o prijatí do ústavu.
 
	(3) Do domovov dôchodcov nemožno prijať občanov, ktorých zdravotný stav vyžaduje liečenie a trvalé odborné ošetrovanie v lôžkovom zariadení ústavu národného zdravia. Ide najmä o tieto zdravotné postihnutia:
a) infekčné a parazitárne choroby všetkých druhov a štádií, keď chorý môže byť zdrojom nákazy,
 
b) tuberkulóza s výnimkou štádií PIII a MIII a ďalších stabilizovaných a iných inaktívnych foriem; potvrdenie vydá príslušný odborný lekár ústavu národného zdravia,
 
c) pohlavné choroby v akútnom štádiu, v chronickom štádiu len na základe vyjadrenia príslušného odborného lekára ústavu národného zdravia, ktoré nesmie byť v rozpore s predpismi hygienickej služby,
 
d) zhubné novotvary všetkých typov a lokalizácií, pokiaľ nebola po komplexnej liečbe dosiahnutá remisia a v čase prípadného prijatia do domova dôchodcov boli zistené metastázy,
 
e) diabetes mellitus nekompenzovateľný štandardnou diétou a bežnými perorálnymi liekmi alebo inzulínom a pri súčasnom výskyte komplikácií,
 
f) psychózy a psychické poruchy, pri ktorých chorý môže ohroziť seba i druhých, resp. jeho správanie znemožňuje pokojné spolunažívanie v kolektíve,
 
g) chronický alkoholizmus a iné závažné toxikománie, pokiaľ nedošlo k likvidácii návyku a správanie občana znemožňuje pokojné spolunažívanie v kolektíve. Potvrdenie vydá príslušný odborný lekár - psychiater ústavu národného zdravia, pri rešpektovaní lehôt určených pokynom hlavného odborníka pre psychiatriu Ministerstva zdravotníctva a sociálnych vecí SSR,
 
h) imbecilita alebo idiocia,
 
ch) roztrúsená mozgomiešna skleróza, ak nebola komplexnou liečbou dosiahnutá dlhodobá remisia alebo ak nejde o stabilizovanú formu; potvrdenie vydá prednosta príslušného neurologického oddelenia ústavu národného zdravia,
 
i) degeneratívne nervové ochorenia (amyotrofická laterálna skleróza, bulbárna paralýza, spinálna heredoataxia, progresívna mozgová a mozočková atrofia a pod.), ak sa komplexnou liečbou nedosiahla dlhodobá remisia alebo ak nejde o stabilizovanú formu; potvrdenie o tom vydá prednosta príslušného neurologického oddelenia ústavu národného zdravia,
 
j) srdcové choroby v štádiu dekompenzácie spojené s výrazným obmedzením hybnosti a sebaobsluhy,
 
k) ťažké trofické zmeny na končatinách cievneho pôvodu a ischemické zmeny na končatinách internou liečbou už neovplyvniteľné a v gangrenóznom štádiu,
 
l) zlyhávanie dýchacích funkcií akéhokoľvek pôvodu spojené s výrazným obmedzením hybnosti a sebaobsluhy,
 
m) chronické choroby pečene v štádiu dekompenzácie,
 
n) chronické choroby funkcie obličiek v štádiu zlyhávania,
 
o) chronické fistulujúce osteomyelitídy akejkoľvek etiológie,
 
p) ireparibilné stavy po zlomeninách a luxáciách, najmä dolných končatín a chrbtice s ťažším obmedzením pohyblivosti,
 
r) stavy po amputáciách s ťažkým obmedzením alebo znemožnením pohybu, pri ktorých nemožno používať protézy a zabezpečiť pohyblivosť s pomocou barlí alebo vozíka pre invalidov,
 
s) postihnutie lokomočného aparátu akéhokoľvek pôvodu s ťažším anatomickým a funkčným obmedzením a so značným sťažením sebaobsluhy,
 
t) stavy po poranení alebo operácii mozgu, miechy a chrbtice s trvalou poruchou hybnosti, ktorá značne obmedzuje sebaobsluhu,
 
u) postihnutie zmyslových funkcií, predovšetkým zraku a sluchu, ktoré spôsobuje značné obmedzenie alebo stratu orientácie alebo bežného dorozumievania sa.
 
	(5) Bacilonosičov možno prijať do domova dôchodcov len vtedy, ak sú vytvorené podmienky požadované hygienickou službou príslušného národného výboru, o čom musí byť vyhotovený záznam, ktorý sa pripojí k dokumentácii žiadateľa o umiestnenie do domova dôchodcov.
 
	(6) Pre prijatie do domova-penziónu pre dôchodcov platia rovnaké kritériá ako pre prijatie do domova dôchodcov, pričom nemožno do neho prijať občana, ktorého zdravotný stav je taký, že trvale potrebuje ošetrovanie a obsluhu inou osobou.
 
C. Zdravotné postihnutia, ktoré odôvodňujú umiestnenie do oddelení so zvýšeným psychiatrickým dohľadom domovov dôchodcov
 
	Do oddelení so zvýšeným psychiatrickým dohľadom domovov dôchodcov možno umiestniť občanov najmä s týmito zdravotnými postihnutiami:
a) recidívy psychických porúch obyvateľov trvale žijúcich v domovoch dôchodcov,
 
b) postprocesuálne defekty osobností,
 
c) trvalé abnormity osobnosti s prejavmi autoagresivity, heteroagresivity, alebo úteky z domova dôchodcov,
 
d) tranzitórne stavy zmetenosti prechodného charakteru vzniknuté počas somatického ochorenia alebo následkom organického poškodenia centrálneho nervového systému,
 
e) alkoholické a epileptické charakteropátie u obyvateľov žijúcich v domove dôchodcov,
 
f) iné ťažko zvládnuteľné stavy s produktívnou psychopatologickou symptomatológiou trvalého charakteru vzniknuté u obyvateľov domova dôchodcov.